ตร. จัดจุดจอด! รับคนชลฯแห่เลือกตั้ง - พัทยาเดลินิวส์
22 มิถุนายน 2554 :: 12:06:19 pm 67105
ตำรวจ.จ.ชลบุรี เตรียมแก้ปัญหาการจราจรช่วงเลือกตั้ง ส.ส.ล่วงหน้า 26 มิ.ย.และวันจริง 3 ก.ค.นี้ โดยเฉพาะเขตบางละมุง จัดจุดจอดรถ พร้อมวอนเลี่ยงเล้นทางหน้าอำเภอ รับมือประชาชนแห่กาบัตร
ชลบุรี-วันนี้(22 มิ.ย.54) พล.ต.ต.ธเนตร์ พิณเมืองงาม ผู้บังคับการตำรวจภูธรจังหวัดชลบุรี เปิดเผยว่า ตำรวจภูธรจังหวัดชลบุรี ได้สั่งการให้ตำรวจที่อยู่ในการเลือกตั้งล่วงหน้านอกเขต ซึ่งจังหวัดชลบุรี มีผู้สมัครลงทะเบียนเลือกตั้งล่วงหน้านอกเขตทั้งสิ้น 215,965 คน โดย กกต. จังหวัดชลบุรี ได้กำหนดจุดเลือกตั้งกลางไว้ 3 จุด คือ ที่ ศาลากลางชลบุรี ผู้ขอลงทะเบียน จำนวนกว่า 90,000 คน ที่อำเภอบางละมุง จำนวนกว่า 110,000 คน และที่วิทยาลัยบ้านบึง จำนวนกว่า 20,000 คน
จากตัวเลขผู้มาลงทะเบียนเลือกตั้งล่วงหน้านอกเขตดังกล่าว โดยเฉพาะที่อำเภอบางละมุงกว่า 100,000 คน เฉลี่ยแล้วจะมีผู้มาใช้สิทธิชั่วโมงละ 12,000 คน ปริมาณมากกว่า 4,000 คนต่อชั่วโมง ตำรวจภูธรจังหวัดชลบุรี จึงได้ประชุมเตรียมความพร้อมรองรับการจราจร โดยได้ประสาน สำนักงาน กกต. จังหวัดชลบุรี ให้หาจุดจอดรถขนาดใหญ่ใกล้สถานที่เลือกตั้งกลาง และจัดรถโดยสารไว้คอยบริการประชาชนด้วย
โดยเฉพาะพื้นที่ อ.บางละมุง ที่มีการกำหนดให้ใช้บริเวณสนามกีฬาโรงเรียนบางละมุง อำเภอบางละมุง เป็นสถานที่เลือกตั้งล่วงหน้าทั้งในเขตและนอกเขตจังหวัด รวมถึงวันเลือกตั้ง 3 ก.ค. ซึ่งเมื่อครั้งการเลือกตั้งปี 2550 ที่ผ่านมา มีประชาชนเดินทางมาเลือกตั้งกันอย่างคับคั่ง จึงก่อให้เกิดปัญหาการจราจรบริเวณหน้าที่ว่าการอำเภอ บนถนน สุขุมวิท ทั้งฝั่งขาเข้า และขาออก รถติดยาวเหยียดหลายกิโลเมตร ดังนั้น ในการเลือกตั้งครั้งนี้ เจ้าหน้าที่จึงได้ประชาสัมพันธ์ให้กับประชาชนได้ทราบ ให้หลีกเลี่ยงเส้นทาง ที่มุ่งหน้าสู่สถานที่เลือกตั้งกลางที่ อ.บางละมุงในวันดังกล่าว
สำหรับการเลือกตั้ง ส.ส. ในวันที่ 3 กรกฎาคมนี้ คาดว่าจะไม่มีปัญหาการจราจรแต่อย่างใด เนื่องจากเป็นการเลือกตั้งที่หน่วยเลือกตั้งอย่างไรก็ตามทางตำรวจจะเตรียมกำลังพลและอาสาสมัครไว้ให้พร้อมเพื่ออำนวยความสะดวกและความปลอดภัยไว้เพื่อป้องกันเหตุต่าง ๆ ที่อาจจะเกิดขึ้นได้